title: Regulamentul de punere în aplicare (UE) 2019/1856 al Comisiei din 31 octombrie 2019 de aprobare a unor modificări ale caietului de sarcini al unei denumiri de origine protejate sau al unei indicații geografice protejate [Izsáki Arany Sárfehér (DOP)]

text:
                  7.11.2019

                  RO

                  Jurnalul Oficial al Uniunii Europene

                  L 286/1

         REGULAMENTUL DE PUNERE ÎN APLICARE (UE) 2019/1856 AL COMISIEI
         din 31 octombrie 2019
         de aprobare a unor modificări ale caietului de sarcini al unei denumiri de origine protejate sau al unei indicații geografice protejate [„Izsáki Arany Sárfehér” (DOP)]
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 99,
         întrucât:

                     (1)

                     Comisia a examinat cererea de aprobare a unor modificări ale caietului de sarcini al denumirii de origine protejate „Izsáki Arany Sárfehér”, depusă de Ungaria în temeiul articolului 105 din Regulamentul (UE) nr. 1308/2013.

                     (2)

                     În conformitate cu articolul 97 alineatul (3) din Regulamentul (UE) nr. 1308/2013 (2), Comisia a publicat cererea de aprobare a modificărilor caietului de sarcini în Jurnalul Oficial al Uniunii Europene.

                     (3)

                     Comisia nu a primit nicio declarație de opoziție în conformitate cu articolul 98 din Regulamentul (UE) nr. 1308/2013.

                     (4)

                     Prin urmare, modificările caietului de sarcini ar trebui aprobate în conformitate cu articolul 99 din Regulamentul (UE) nr. 1308/2013.

                     (5)

                     Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,

               ADOPTĂ PREZENTUL REGULAMENT:

            Articolul 1
            Se aprobă modificările caietului de sarcini publicate în Jurnalul Oficial al Uniunii Europene cu privire la denumirea „Izsáki Arany Sárfehér” (DOP).

            Articolul 2
            Prezentul regulament este obligatoriu în toate elementele sale și se aplică direct în toate statele membre.

            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Adoptat la Bruxelles, 31 octombrie 2019

                  Pentru Comisie,

                  Pentru Președinte,

               Phil HOGAN

                  Membru al Comisiei

            (1)  JO L 347, 20.12.2013, p. 671.

            (2)  JO C 251, 26.7.2019. p. 7.


title: Regulamentul De Punere În Aplicare (UE) 2019/1859 al Comisiei din 6 noiembrie 2019 de stabilire a normelor de aplicare a articolului 10 din Regulamentul (UE) 2019/1242 al Parlamentului European și al Consiliului în ceea ce privește colectarea anumitor date (Text cu relevanță pentru SEE)

text:
                  7.11.2019

                  RO

                  Jurnalul Oficial al Uniunii Europene

                  L 286/10

         REGULAMENTUL DE PUNERE ÎN APLICARE (UE) 2019/1859 AL COMISIEI
         din 6 noiembrie 2019
         de stabilire a normelor de aplicare a articolului 10 din Regulamentul (UE) 2019/1242 al Parlamentului European și al Consiliului în ceea ce privește colectarea anumitor date
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2019/1242 al Parlamentului European și al Consiliului din 20 iunie 2019 de stabilire a standardelor de performanță privind emisiile de CO2 pentru vehiculele grele noi și de modificare a Regulamentelor (CE) nr. 595/2009 și (UE) 2018/956 ale Parlamentului European și ale Consiliului și a Directivei 96/53/CE a Consiliului (1), în special articolul 10,
         întrucât:

                     (1)

                     Pentru a stabili o metodologie de evaluare a aplicării condițiilor în care se determină nivelul de referință al emisiilor de CO2 („metodologia”), Comisia ar trebui să aibă acces la anumite date puse la dispoziția producătorilor atunci când utilizează simulatorul menționat la articolul 5 alineatul (1) litera (a) din Regulamentul (UE) 2017/2400 al Comisiei (2), în special la fișierul „sum exec data file”.

                     (2)

                     Fișierul sum exec data file ar permite Comisiei să evalueze impactul cantitativ pe care l-ar avea aplicarea metodologiei asupra emisiilor de CO2 ale vehiculelor. Mai precis, fișierele sum exec data files sunt necesare pentru a determina, pornind de la ajustările aduse datelor privind componentele unui vehicul care sunt utilizate drept date de intrare pentru simulator, modificările corespunzătoare ale emisiilor de CO2 de reglementare care sunt necesare. Prin urmare, fișierele sum exec data files sunt necesare pentru a evalua dacă este nevoie de eventuale corecții, pe de o parte, și, în caz afirmativ, pentru a aplica respectivele corecții la emisiile de CO2 ale vehiculelor, pe baza datelor ajustate privind componentele, care au servit drept date de intrare pentru simulator, pe de altă parte.

                     (3)

                     Prin urmare, este oportun ca producătorii să monitorizeze și să transmită Comisiei fișierele sum exec data files pentru vehiculele care au făcute obiectul simulării în cursul perioadelor de raportare 2019 și 2020. Deoarece este posibil ca producătorii să depună mai multe eforturi pentru a raporta astfel de informații pentru vehiculele produse înainte de 1 octombrie 2019, data de raportare pentru aceste informații ar trebui să fie stabilită la data de raportare ulterioară, și anume 30 septembrie 2021.

                     (4)

                     Este important să se asigure soliditatea și fiabilitatea datelor monitorizate și raportate. Comisia ar trebui, prin urmare, să dispună de mijloacele necesare pentru a verifica și, dacă este necesar, pentru a lua măsuri ca să asigure corectitudinea datelor finale.

                     (5)

                     Comisia ar trebui să utilizeze sistemul de stocare a datelor comerciale (Business Data Repository) gestionat de Agenția Europeană de Mediu pentru a facilita colectarea de date de către producători, care ar trebui să transmită aceste date împreună cu datele raportate în temeiul Regulamentului (UE) 2018/956 al Parlamentului European și al Consiliului (3).

                     (6)

                     Pentru a asigura soliditatea și reprezentativitatea nivelului de referință al emisiilor de CO2 ca bază pentru determinarea obiectivelor privind emisiile de CO2 ale întregului parc de vehicule din Uniune, prezentul regulament ar trebui să intre în vigoare în cel mai scurt timp posibil de la data publicării sale.

                     (7)

                     Măsurile prevăzute în prezentul regulament sunt conforme cu avizul Comitetului privind schimbările climatice,

               ADOPTĂ PREZENTUL REGULAMENT:

            Articolul 1
            Monitorizarea și raportarea de către producători

               (1)   Pentru vehiculele grele noi care au o dată de simulare anterioară datei de 1 iulie 2021, producătorii monitorizează și raportează Comisiei, în conformitate cu prezentul regulament, fișierul cu valori separate prin virgulă (comma separated values file) care are aceeași denumire ca și fișierul de lucrări, cu extensia.vsum, fișier care cuprinde rezultatele agregate pentru fiecare profil de misiune care a făcut obiectul simulării și pentru fiecare stare de sarcină utilă generată de simulatorul menționat la articolul 5 alineatul (1) litera (a) din Regulamentul (UE) 2017/2400, în versiunea sa IGU (interfață grafică de utilizator – graphical user interface) (fișierul „sum exec data file”).

               (2)   Producătorii monitorizează fișierul sum exec data file pentru fiecare vehicul greu nou

                           (a)

                           cu o dată de simulare situată între 1 octombrie 2019 și 30 iunie 2020 și raportează datele respective cel târziu până la 30 septembrie 2020;

                           (b)

                           cu o dată de simulare situată între 1 ianuarie 2019 și 30 septembrie 2019 și raportează datele respective cel târziu până la 30 septembrie 2021;

                           (c)

                           cu o dată de simulare situată între 1 iulie 2020 și 30 iunie 2021 și raportează datele respective cel târziu până la 30 septembrie 2021.

               (3)   Fișierele sum exec data files trebuie să fie transmise de către punctul de contact al producătorului prin transfer electronic de date către sistemul de stocare a datelor comerciale gestionat de Agenția Europeană de Mediu („Agenția”). Atunci când datele sunt transmise, punctul de contact notifică acest lucru Comisiei și Agenției prin e-mail, la adresele menționate la alineatul de mai jos.

               (4)   Punctul de contact responsabil cu încărcarea datelor pentru fiecare producător este punctul de contact care a fost desemnat de producător în temeiul Regulamentului (UE) 2018/956, cu excepția cazului în care producătorul notifică un alt punct de contact Comisiei până la 1 septembrie 2020.

               (5)   Notificările se trimit la următoarele adrese: „EC-CO2-HDV-IMPLEMENTATION@ec.europa.eu” și „HDV-monitoring@eea.europa.eu”.

            Articolul 2
            Verificarea

               (1)   Producătorii sunt responsabili pentru corectitudinea și calitatea datelor pe care le raportează în temeiul articolului 1 alineatul (2). Aceștia informează Comisia, fără întârziere, cu privire la orice eroare detectată în datele raportate.

               (2)   Comisia poate să verifice calitatea datelor raportate în temeiul articolului 1 alineatul

               (3)   În cazul în care este informată cu privire la existența unor erori ale datelor sau dacă constată, în urma propriilor verificări, discrepanțe la nivelul datelor, Comisia ia, dacă este cazul, măsurile necesare pentru a corecta datele respective, după consultarea producătorului.

            Articolul 3
            Intrarea în vigoare
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 6 noiembrie 2019.

                  Pentru Comisie

                  Președintele

               Jean-Claude JUNCKER

            (1)  JO L 198, 25.7.2019, p. 202.

            (2)  Regulamentul (UE) 2017/2400 al Comisiei din 12 decembrie 2017 de punere în aplicare a Regulamentului (CE) nr. 595/2009 al Parlamentului European și al Consiliului în ceea ce privește determinarea emisiilor de CO2 și a consumului de combustibil ale vehiculelor grele și de modificare a Directivei 2007/46/CE a Parlamentului European și a Consiliului și a Regulamentului (UE) nr. 582/2011 al Comisiei (JO L 349, 29.12.2017, p. 1).

            (3)  Regulamentul (UE) 2018/956 al Parlamentului European și al Consiliului din 28 iunie 2018 privind monitorizarea și raportarea emisiilor de CO2 și a consumului de combustibil al vehiculelor grele noi (JO L 173, 9.7.2018, p. 1).


title: Regulamentul de punere în aplicare (UE) 2019/1860 al Comisiei din 6 noiembrie 2019 de modificare a Regulamentului de punere în aplicare (UE) nr. 1313/2014 al Comisiei de instituire a unei taxe antidumping definitive la importurile de anumite citrice preparate sau conservate (mandarine etc.) originare din Republica Populară Chineză în urma unei reexaminări efectuate în perspectiva expirării măsurilor, în temeiul articolului 11 alineatul (2) din Regulamentul (CE) nr. 1225/2009 al Consiliului

text:
                  7.11.2019

                  RO

                  Jurnalul Oficial al Uniunii Europene

                  L 286/13

         REGULAMENTUL DE PUNERE ÎN APLICARE (UE) 2019/1860 AL COMISIEI
         din 6 noiembrie 2019
         de modificare a Regulamentului de punere în aplicare (UE) nr. 1313/2014 al Comisiei de instituire a unei taxe antidumping definitive la importurile de anumite citrice preparate sau conservate (mandarine etc.) originare din Republica Populară Chineză în urma unei reexaminări efectuate în perspectiva expirării măsurilor, în temeiul articolului 11 alineatul (2) din Regulamentul (CE) nr. 1225/2009 al Consiliului
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (1), în special articolul 11,
         întrucât:

                     (1)

                     La 29 august 2018, Zhejiang Xinshiji Foods Co., Ltd. a contactat Comisia pentru a solicita o schimbare a denumirii.

                     (2)

                     Zhejiang Xinshiji Foods Co., Ltd a indicat că și-a schimbat denumirea în Zhejiang Juzhou Foods Co., Ltd.

                     (3)

                     Comisia a examinat informațiile furnizate și a concluzionat că schimbarea denumirii nu afectează în niciun fel constatările din Regulamentul de punere în aplicare (UE) nr. 1313/2014 al Comisiei (2).

                     (4)

                     În plus, Zhejiang Xinshiji Foods Co., Ltd. a notificat Comisiei că nu mai era afiliată societății Hubei Xinshiji Foods Co., Ltd.

                     (5)

                     În cursul anchetei inițiale, Comisia a constatat o marjă de dumping medie ponderată, exprimată ca procent din prețul CIF la frontiera comunitară, înainte de vămuire, de 136,3 % pentru Zhejiang Xinshiji Foods Co., Ltd. și producătorul său afiliat Hubei Xinshiji Foods Co (3). Au fost instituite măsuri antidumping în valoare de 490,7 EUR/tonă pentru Zhejiang Xinshiji Foods Co., Ltd. și producătorul său afiliat Hubei Xinshiji Foods Co., Ltd., în legătură cu codul TARIC A888.

                     (6)

                     În urma evaluării elementelor de probă furnizate, Comisia a acceptat că există, într-adevăr, suficiente elemente de probă pentru a concluziona că Zhejiang Xinshiji Foods Co., Ltd. și Hubei Xinshiji Foods Co. nu mai sunt afiliate în sensul dreptului UE în materie de antidumping.

                     (7)

                     Pentru a asigura perceperea efectivă a taxelor antidumping în vigoare, Comisia a considerat că este necesar să se modifice Regulamentul de punere în aplicare (UE) nr. 1313/2014 în consecință, pentru a reflecta marjele de dumping individuale ale acestor doi producători. După comunicarea concluziilor părților în cauză, nu s-au primit niciun fel de observații.

                     (8)

                     Măsurile prevăzute în prezentul regulament sunt în conformitate cu avizul comitetului înființat prin articolul 15 alineatul (1) din Regulamentul (UE) 2016/1036,

               ADOPTĂ PREZENTUL REGULAMENT:

            Articolul 1
            Articolul 1 alineatul (2) din Regulamentul de punere în aplicare (UE) nr. 1313/2014 se înlocuiește cu următorul text:

                  „(2)   Se stabilește după cum urmează taxa antidumping definitivă aplicabilă produselor descrise la alineatul (1) și fabricate de următoarele societăți:

                              Societate

                              (EUR/tonă de greutate netă de produs)

                              Codul adițional TARIC

                              Yichang Rosen Foods Co., Ltd., Yichang, Zhejiang

                              531,2

                              A886

                              Zhejiang Taizhou Yiguan Food Co. Ltd, Huangyan, Zhejiang

                              361,4

                              A887

                              Zhejiang Juzhou Foods Co., Ltd, Sanmen, Zhejiang

                              499,9

                              C528

                              Hubei Xinshiji Foods Co., Ltd, Dangyang City, Hubei Province

                              489,7

                              A888

                              Producătorii-exportatori cooperanți care nu sunt incluși în eșantion astfel cum este prevăzut în anexă

                              499,6

                              A889

                              Toate celelalte societăți

                              531,2

                              A999”

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 6 noiembrie 2019.

                  Pentru Comisie

                  Președintele

               Jean-Claude JUNCKER

            (1)  JO L 176, 30.6.2016, p. 21.

            (2)  JO L 354, 11.12.2014, p. 17.

            (3)  JO L 350, 30.12.2008, p. 35, considerentul 23, și JO L 178, 5.7.2008, p. 19, considerentul 49.


title: Regulamentul de punere în aplicare (UE) 2019/1916 al Comisiei din 15 noiembrie 2019 de stabilire a dispozițiilor detaliate în ceea ce privește utilizarea dispozitivelor aerodinamice montate în spate în temeiul Directivei 96/53/CE a Consiliului

text:
                  18.11.2019

                  RO

                  Jurnalul Oficial al Uniunii Europene

                  L 297/3

         REGULAMENTUL DE PUNERE ÎN APLICARE (UE) 2019/1916 AL COMISIEI
         din 15 noiembrie 2019
         de stabilire a dispozițiilor detaliate în ceea ce privește utilizarea dispozitivelor aerodinamice montate în spate în temeiul Directivei 96/53/CE a Consiliului
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 96/53/CE a Consiliului din 25 iulie 1996 de stabilire, pentru anumite vehicule rutiere care circulă în interiorul Comunității, a dimensiunilor maxime autorizate în traficul național și internațional și a greutății maxime autorizate în traficul internațional (1), în special articolul 8b alineatul (4),
         întrucât:

                     (1)

                     Îmbunătățirea performanței aerodinamice a vehiculelor are un potențial semnificativ de reducere a consumului de combustibil și, prin urmare, a emisiilor de CO2. Cu toate acestea, nu se pot realiza îmbunătățiri semnificative ale performanței aerodinamice a vehiculelor decât dacă dimensiunile autorizate ale vehiculelor rutiere, incluzând dispozitivele aerodinamice, permit acest lucru. Prin urmare, Directiva 96/53/CE a fost modificată pentru a acorda derogări de la lungimea maximă autorizată pentru vehicule în partea din față și în partea din spate, în anumite condiții.

                     (2)

                     Pentru a asigura siguranța dispozitivelor aerodinamice retractabile sau pliabile montate în spate, ar trebui precizate situațiile în care astfel de dispozitive pot fi utilizate sau strânse, în special în ceea ce privește proximitatea altor participanți la trafic, caracteristicile specifice ale zonei și limitele de viteză. Ar trebui de asemenea asigurată compatibilitatea dispozitivelor aerodinamice retractabile sau pliabile montate în spate cu operațiunile de transport intermodal, mai ales atunci când se efectuează manevre de urcare pe și de coborâre de pe unitățile de transport intermodal, precum și pentru a rezista forței vântului atunci când vehiculele sunt transportate pe aceste unități.

                     (3)

                     De asemenea, ar trebui menționat că vehiculele sau ansamblurile de vehicule dotate cu dispozitive aerodinamice montate în spate trebuie să respecte cerințele Directivei 96/53/CE, în special cele legate de aria baleiată stabilite la punctul 1.5 din anexa I la directivă.

                     (4)

                     Măsurile prevăzute în prezentul regulament sunt conforme cu avizul comitetului menționat la articolul 10i alineatul (2) din Directiva 96/53/CE,

               ADOPTĂ PREZENTUL REGULAMENT:

            Articolul 1
            Obiect
            Prezentul regulament stabilește dispoziții detaliate pentru utilizarea dispozitivelor aerodinamice montate în spatele vehiculelor și al ansamblurilor de vehicule în conformitate cu Directiva 96/53/CE.

            Articolul 2
            Definiții
            În sensul prezentului regulament, se aplică următoarele definiții:

                        (a)

                        „dispozitive” înseamnă dispozitive aerodinamice montate în partea din spate a vehiculelor sau a ansamblurilor de vehicule;

                        (b)

                        „poziție de utilizare” înseamnă poziția dispozitivelor atunci când sunt deschise într-o poziție aerodinamică ce reduce rezistența;

                        (c)

                        „poziție închisă” înseamnă poziția dispozitivelor atunci când sunt închise într-o poziție pliată sau retrasă, asigurată în mod corespunzător.

            Articolul 3
            Condiții de exploatare

               (1)   Statele membre pot interzice circulația în zonele urbane sau interurbane a vehiculelor sau a ansamblurilor de vehicule echipate cu dispozitive aflate în poziție de utilizare, atunci când acest lucru este impus de autoritățile competente, ținând seama de caracteristicile speciale ale zonelor respective, mai ales acolo unde limitele de viteză sunt de 50 km/h sau mai puțin și unde este posibil să existe participanți la trafic vulnerabili.

               (2)   Dispozitivele trebuie să fie în poziție închisă în situațiile sau în zonele în care este necesară o atenție deosebită. Acest lucru se poate întâmpla:

                           (a)

                           în timpul manevrelor, al deplasării în marșarier și al parcării vehiculului;

                           (b)

                           atunci când vehiculul este parcat;

                           (c)

                           în timpul încărcării sau descărcării mărfurilor.

               (3)   Utilizarea dispozitivelor în operațiunile de transport intermodal face obiectul următoarelor cerințe:

                           (a)

                           în timpul pregătirii și al desfășurării transportului intermodal, dispozitivele trebuie să fie în poziție închisă;

                           (b)

                           dispozitivele nu trebuie să iasă în afară cu mai mult de 25 mm pe fiecare parte a vehiculului, iar lățimea totală a vehiculului, inclusiv dispozitivele, nu trebuie să depășească 2 600 mm.

               (4)   Dispozitivele defecte, nesigure sau cu probleme de funcționare se păstrează în poziție închisă sau, dacă este posibil, se îndepărtează imediat.

               (5)   Prin derogare de la alineatul (2) și de la alineatul (3) litera (a), dispozitivele nu trebuie să fie în poziție închisă atunci când, în conformitate cu partea B punctul 1.3.1.1.3, cu partea C punctul 1.3.1.1.3 și cu partea D punctul 1.4.1.1.3 din anexa I la Regulamentul (UE) nr. 1230/2012, nu este obligatoriu ca ele să fie retractabile sau pliabile dacă cerințele referitoare la dimensiunile maxime sunt respectate în toate condițiile.

            Articolul 4
            Intrare în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Prezentul regulament este obligatoriu în toate elementele sale și se aplică direct în toate statele membre.

            Adoptat la Bruxelles, 15 noiembrie 2019.

                  Pentru Comisie

                  Președintele

               Jean-Claude JUNCKER

            (1)  JO L 235, 17.9.1996, p. 59.


title: Regulamentul de punere în aplicare (UE) 2019/1920 al Comisiei din 18 noiembrie 2019 de acordare a protecției pentru denumirea Ambt Delden (DOP) în temeiul articolului 99 din Regulamentul (UE) nr. 1308/2013 al Parlamentului European și al Consiliului

text:
                  19.11.2019

                  RO

                  Jurnalul Oficial al Uniunii Europene

                  L 298/1

         REGULAMENTUL DE PUNERE ÎN APLICARE (UE) 2019/1920 AL COMISIEI
         din 18 noiembrie 2019
         de acordare a protecției pentru denumirea „Ambt Delden” (DOP) în temeiul articolului 99 din Regulamentul (UE) nr. 1308/2013 al Parlamentului European și al Consiliului
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 99,
         întrucât:

                     (1)

                     În conformitate cu articolul 97 alineatele (2) și (3) din Regulamentul (UE) nr. 1308/2013, Comisia a examinat cererea de înregistrare a denumirii „Ambt Delden” ca denumire de origine protejată (DOP), transmisă de Țările de Jos la 12 februarie 2016, și a publicat-o în Jurnalul Oficial al Uniunii Europene (2).

                     (2)

                     La 8 mai 2018, s-a primit o obiecție din partea Ministerului Agriculturii din Italia, în conformitate cu articolul 98 din Regulamentul (UE) nr. 1308/2013 și cu articolul 14 din Regulamentul (CE) nr. 607/2009 al Comisiei (3). Comisia a considerat că obiecția este admisibilă în conformitate cu articolul 15 din Regulamentul (CE) nr. 607/2009.

                     (3)

                     Printr-o scrisoare din data de 5 iulie 2018, Comisia a transmis această obiecție autorităților din Țările de Jos și le-a invitat să își prezinte observațiile aferente în termen de două luni, în conformitate cu articolul 16 alineatul (1) din Regulamentul (CE) nr. 607/2009. Țările de Jos și-au transmis observațiile în termenul solicitat, la 4 septembrie 2018.

                     (4)

                     În conformitate cu articolul 16 alineatul (1) din Regulamentul (CE) nr. 607/2009, Comisia a transmis oponentului (Ministerul Agriculturii din Italia), printr-o scrisoare din data de 2 octombrie 2018, observațiile autorităților din Țările de Jos, iar oponentul a avut la dispoziție două luni pentru a prezenta eventuale observații. Comisia nu a primit nicio altă reacție din partea Ministerului Agriculturii din Italia.

                     (5)

                     În conformitate cu articolul 16 alineatul (3) din Regulamentul (CE) nr. 607/2009, Comisia ar trebui să ia o decizie pe baza dovezilor de care dispune.

                     (6)

                     Oponentul afirmă că anumite soiuri de viță-de-vie utilizate pentru producerea de „Ambt Delden”, și anume „Souvignier Griş B”, „Pinotin N”, „Solaris B”, „Regent N” și „Johanniter B”, sunt obținute din încrucișarea speciei Vitis vinifera cu alte specii din genul Vitis. Oponentul este de părere că acest lucru este în contradicție clară cu articolul 93 alineatul (1) litera (a) punctul (iv) din Regulamentul (UE) nr. 1308/2013, care stabilește faptul că vinurile cu DOP trebuie să fie produse din soiuri de viță-de-vie aparținând speciei Vitis vinifera. De asemenea, oponentul afirmă că toate statele membre, precum Italia, își pot clasifica soiurile de struguri de vinificație (atât cele care aparțin speciei Vitis vinifera, cât și soiurile obținute din încrucișări) pe baza unor dovezi și date științifice precise și că în niciun caz un soi obținut dintr-o încrucișare între specii n-ar putea fi considerat ca aparținând speciei Vitis vinifera.

                     (7)

                     Comisia a analizat argumentele prezentate de oponent și de solicitant și a concluzionat că denumirea „Ambt Delden” ar trebui să fie înregistrată ca denumire de origine protejată, din motivele expuse în continuare.

                     (8)

                     În ceea ce privește afirmațiile potrivit cărora produsul nu este obținut din soiuri de viță-de-vie aparținând speciei Vitis vinifera, trebuie luate în considerare mai multe elemente. În primul rând, la nivelul UE nu există nicio clasificare armonizată a soiurilor de viță-de-vie care aparțin speciei Vitis vinifera. În plus, nu există nicio listă de referințe și niciun document științific disponibil în cadrul vreunui organism competent oficial, precum Organizația Internațională a Viei și Vinului (OIV), care să permită în prezent clasificarea în mod clar a speciei Vitis vinifera sau a unei încrucișări între specia Vitis vinifera și alte specii din genul Vitis ori efectuarea unei distincții între acestea. În acest context, chestiunea definiției științifice ar trebui să fie abordată în principal în cadrul evaluării preliminare la nivel național efectuate de statele membre în conformitate cu articolul 96 din Regulamentul (UE) nr. 1308/2013. Pentru aceasta, Țările de Jos se bazează pe clasificarea inclusă în catalogul Vitis International Variety (VIVC) (4), unde toate cele cinci soiuri de struguri de vinificație în cauză sunt clasificate ca aparținând speciei Vitis vinifera. În al doilea rând, în conformitate cu articolul 16 alineatul (3) din Regulamentul (CE) nr. 607/2009, referitor la analizarea unei obiecții, Comisia ia orice decizie de respingere sau de înregistrare a denumirii de origine pe baza dovezilor de care dispune. În cazul de față, oponentul face referire la registrul național german al soiurilor de viță de vie menținut de Bundessortenamt (Oficiul Federal German pentru Soiurile de Plante) și la informațiile din VIVC care indică faptul că toate cele cinci soiuri utilizate pentru producerea de vin „Ambt Delden” au fost create prin utilizarea unui anumit grad de încrucișare între diferite specii din genul Vitis. Aceasta nu împiedică însă site-ul web al VIVC să clasifice cele cinci soiuri în cauză ca Vitis vinifera. În fine, atunci când își adoptă deciziile, Comisia trebuie să țină seama de principiul nediscriminării. În acest sens, Comisia menționează faptul că, în prezent, soiurile de struguri de vinificație în cauză sunt utilizate în producția de vinuri cu denumire de origine protejată în mai multe state membre.

                     (9)

                     Din motivele menționate mai sus, nu este posibil să se concluzioneze că produsul la care face referire denumirea „Ambt Delden” este obținut din soiuri de viță-de-vie care nu aparțin speciei Vitis vinifera. Prin urmare, obiecțiile formulate pe baza acestui motiv trebuie să fie respinse.

                     (10)

                     Având în vedere cele de mai sus și în conformitate cu articolul 99 din Regulamentul (UE) nr. 1308/2013, Comisia consideră că denumirea „Ambt Delden” ar trebui protejată și înscrisă în registrul menționat la articolul 104 din regulamentul respectiv.

                     (11)

                     Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,

               ADOPTĂ PREZENTUL REGULAMENT:

            Articolul 1
            Denumirea „Ambt Delden” (DOP) este protejată.

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 18 noiembrie 2019.

                  Pentru Comisie

                  Președintele

               Jean-Claude JUNCKER

            (1)  JO L 347, 20.12.2013, p. 671.

            (2)  JO C 100, 16.3.2018, p. 14.

            (3)  JO L 193, 24.7.2009, p. 60.

            (4)  Catalogul Vitis International Variety (VIVC) este o bază de date a diferitelor specii și soiuri/cultivari de viță-de-vie, genul Vitis. VIVC este administrat de Institutul pentru Cultivarea Viței-de-Vie Geilweilerhof (Institut für Rebenzüchtung Geilweilerhof) din Siebeldingen, Germania, și conține informații din colecțiile de viță-de-vie care există în diverse institute de viticultură din întreaga lume. Începând din aprilie 2009, informațiile din baza de date reunesc informații de la 130 de instituții situate în 45 de țări și conțin aproximativ 18 000 de intrări.


title: Regulamentul de punere în aplicare (UE) 2019/1921 al Comisiei din 18 noiembrie 2019 de rectificare a versiunii în limba daneză a Regulamentului de punere în aplicare (UE) nr. 873/2011 al Comisiei privind clasificarea anumitor mărfuri în Nomenclatura combinată

text:
                  19.11.2019

                  RO

                  Jurnalul Oficial al Uniunii Europene

                  L 298/3

         REGULAMENTUL DE PUNERE ÎN APLICARE (UE) 2019/1921 AL COMISIEI
         din 18 noiembrie 2019
         de rectificare a versiunii în limba daneză a Regulamentului de punere în aplicare (UE) nr. 873/2011 al Comisiei privind clasificarea anumitor mărfuri în Nomenclatura combinată
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (1), în special articolul 9 alineatul (1) litera (a),
         întrucât:

                     (1)

                     Versiunea în limba daneză a Regulamentului de punere în aplicare (UE) nr. 873/2011 (2) conține erori în tabelul din anexă în ceea ce privește o categorie de produse și, astfel, modifică domeniul de aplicare al regulamentului.

                     (2)

                     Prin urmare, versiunea în limba daneză a Regulamentului de punere în aplicare (UE) nr. 873/2011 ar trebui rectificată în consecință. Celelalte versiuni lingvistice nu sunt afectate.

                     (3)

                     Măsurile prevăzute în prezentul regulament sunt conforme cu avizul Comitetului Codului Vamal.

               ADOPTĂ PREZENTUL REGULAMENT:

            Articolul 1

               (nu privește versiunea în limba română)

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 18 noiembrie 2019.

                  Pentru Comisie

                  Președintele

               Jean-Claude JUNCKER

            (1)  JO L 256, 7.9.1987, p. 1.

            (2)  Regulamentul de punere în aplicare (UE) nr. 873/2011 al Comisiei din 27 iulie 2011 privind clasificarea anumitor mărfuri în Nomenclatura combinată (JO L 227, 2.9.2011, p. 5).